APENDIKISI
Yesu Kristu—Mesiya Wakaniniwu
HAKWILA NAWU chitukwashiku kumwiluka Mesiya, Yehova Nzambi wayoneneni atuprofwetu amavulu amuBayibolu kushimuna wunsahu wakuvwalika, mudimu, nikufwa kwaniwu wakaniniwu haKupulwisha muchidi wamuntu. Wuprofwetu wejimiwu washikijeweli hadi Yesu Kristu. Iwu wuprofwetu woloka nawa wakunama chakuhayamisha. Hakwila nawu tuchilumbululi, tusambilenu kutala hawuprofwetu wantesha washimwineñahu dehi yuma yakundama kukuvwalika kwaMesiya niwansi windi.
Kaprofwetu Isaya washimwineñahu dehi nindi Mesiya wukafuma muchisaka chaMwanta Davidi. (Isaya 9:7) Mwamweni, Yesu wavwalikilili muchisaka chaDavidi.—Matewu 1:1, 6-17.
Mika, kaprofwetu mukwawu waNzambi, washimwini nindi iwu mwana wamba kekala nyuli nawa nindi wakavwalikila ‘muBetelemi Efwarata.’ (Mika 5:2) Hampinji yavwalikiliyi Yesu, kwadiña nyikala yiyedi muIsarela yatumbiliwu nawu Betelemi. Mukala wumu awutuñilili kwakwihi naNazareta kukabeta kaluwunda ketuña, wukwawu niwena wadiña kwakwihi naYerusalema muYuda. Mukala waBetelemi wadiña kwakwihi naYerusalema awuteneneña hakusambila nawu Efwarata. Yesu wavwalikilili muwowuna mukala, neyi chochahosheli wuprofwetu!—Matewu 2:1.
Wuprofwetu wukwawu waBayibolu washimwinañahu dehi nawu Mwana kaNzambi akamutambika ‘kufuma muEjipitu.’ Henohu wuchidi kansi, Yesu amutweli muEjipitu. Amufuntishili hanyima yakufwa kwaHerodi, ichi chashikijili wuprofwetu.—Hoseya 11:1; Matewu 2:15.
Hachati yidi namutu wunakuhosha nawu [“Wuprofwetu Wahosha Hadi Mesiya”], nsona yinatanjikiwu mwishina damutu wunakuhosha nawu “Wuprofwetu” yikweti nsañu yakunama kutalisha kudi Mesiya. Mwani esekejenu wuprofwetu iwu naniji nsona jidi mwishina damutu wunakwila nawu “Kushikijewa.” Kwila mwenimu kukuswejesha kukolesha chikuhwelelu chenu muchalala Chezu daNzambi.
Hampinji yiwukusandujolaña nyikanda iyi, watela kwanuka neyi awa mazu awuprofwetu ayisonekeli dehi jinkulakaji janyaka henohu Yesu kanda yovwaliki. Yesu wahosheli nindi: “Yuma yasonekeluwu munyikanda yajila yejima, yamunshimbi jaMosi, nimudi atuprofwetu, nimumasamu yantenenuwu, chiña yakalumbuluka hohu.” (Luka 24:44) Neyi chiwukumona muBayibolu yeyi, wuprofwetu wejima washikijeweli—muyikuma yejima!
sag_Latn tum_Latn cjk_Latn ssw_Latn cjk_Latn tum_Latn lua_Latn cjk_Latn